Azzjonijiet ewlenin għall-Istati Membri: -It-twaqqif ta’ strateġiji nazzjonali għad-drittijiet tal-vittmi li jadottaw approċċ komprensiv u olistiku għad-drittijiet tal-vittmi u jinvolvu l-atturi kollha li x’aktarx jiġu f’kuntatt mal-vittmi; -Il-promozzjoni tad-drittijiet tal-vittmi fost l-atturi kollha li x’aktarx jiġu f’kuntatt mal-vittmi, inklużi l-pulizija, is-servizzi ta’ appoġġ u l-persunal tal-kura tas-saħħa; -L-iffaċilitar tal-operat tan-networks rilevanti fil-livell tal-UE li jiġbru flimkien l-esperti nazzjonali dwar id-drittijiet tal-vittmi, bħan-Network Ewropew dwar id-Drittijiet tal-Vittmi (ENVR); -It-teħid ta’ azzjonijiet immirati lejn il-bini ta’ soċjetajiet li jkunu aktar reżiljenti billi jiġi promoss involviment akbar tas-soċjetà ċivili f’azzjonijiet nazzjonali. Azzjonijiet ewlenin għal korpi tal-UE u għal partijiet ikkonċernati oħra: -Il-Eurojust, l-Aġenzija għad-Drittijiet Fundamentali, l-Istitut Ewropew għall-Ugwaljanza bejn is-Sessi u n-Network Ewropew dwar id-Drittijiet tal-Vittmi għandhom jirrapportaw dwar kif jistgħu jittejbu l-kooperazzjoni u l-iskambju ta’ informazzjoni u ta’ prattiki tajba bejn l-awtoritajiet kompetenti f’każijiet transfruntiera.

5. It-tisħiħ tad-dimensjoni internazzjonali tad-drittijiet tal-vittmi

Il-Pjan ta’ Azzjoni adottat reċentement dwar id-drittijiet tal-bniedem u d-demokrazija (2020-2024) jafferma mill-ġdid l-impenn tal-UE li tippromwovi, tipproteġi u tonora d-drittijiet tal-bniedem madwar id-dinja. L-Unjoni Ewropea għandha l-għan li tiżgura li l-istandards għoljin tad-drittijiet tal-vittmi jiġu ssodisfati fil-kuntesti kollha, inkluż f’istanzi internazzjonali. Il-Pjan ta’ Azzjoni jkopri wkoll azzjonijiet relatati mal-Prinċipji ta’ Gwida tan-NU dwar in-Negozju u d-Drittijiet tal-Bniedem, u b’hekk jippermetti attenzjoni għall-vittmi ta’ reati u abbużi mwettqa fil-kuntest tas-settur privat, inklużi l-vittmi ta’ reati ambjentali.

Ir-rispons globali tal-UE għall-pandemija tal-COVID-19 inkluda risposti għat-theddid għad-drittijiet tal-bniedem u għal żieda fil-vjolenza domestika. Bħala parti mill-appoġġ tat-Tim Ewropa għall-pajjiżi sħab biex jaffaċċjaw il-pandemija, l-UE baqgħet twettaq monitoraġġ tad-drittijiet tal-bniedem u tad-demokrazija u tat direzzjoni ġdida lill-programmi biex tiżgura li l-vittmi fil-pajjiżi sħab jirċievu l-appoġġ u l-protezzjoni meħtieġa.

L-UE u l-Istati Membri tagħha se jkomplu jimpenjaw ruħhom man-Nazzjonijiet Uniti u mal-Kunsill tal-Ewropa u fi ħdanhom sabiex jippromwovu d-drittijiet tal-vittmi tal-UE fil-pajjiżi sħab u sabiex jiskambjaw l-aħjar prattiki. B’mod partikolari, l-UE se tkompli tippromwovi standards għoljin dwar id-drittijiet tal-vittmi tal-programmi ġeografiċi u tematiċi tal-UE dwar l-aċċess għall-ġustizzja li diġà jinsabu fil-fażi ta’ implimentazzjoni fil-pajjiżi sħab. B’mod partikolari, l-UE tkompli tappoġġja l-Inizjattiva Spotlight tal-UE-NU sabiex tipprevjeni u telimina l-forom kollha ta’ vjolenza kontra n-nisa u l-bniet f’ħames reġjuni madwar id-dinja. L-UE tikkoopera wkoll mal-FIFA u d-WHO f’kampanji kontra l-vjolenza domestika. Il-Kummissjoni se tappoġġja l-Fond Internazzjonali għas-Superstiti ta’ Vjolenza Sesswali b’rabta mal-Kunflitti u l-Alleanza Globali WeProtect għall-Qerda tal-Isfruttament Sesswali tat-Tfal Online.

L-UE se tkompli wkoll tagħti l-appoġġ tagħha għal azzjonijiet ta’ bini tal-kapaċitajiet għall-pajjiżi sħab prijoritarji b’rabta mal-appoġġ għall-vittmi tat-terroriżmu. B’mod partikolari, l-UE se tkompli tappoġġja l-inizjattivi u l-proġetti mmexxija min-NU li għandhom l-għan li jtejbu l-kapaċitajiet tal-Istati Membri tan-NU biex jassistu lill-vittmi tat-terroriżmu, bħall-“Group of Friends of Victims of Terrorism” (Grupp ta’ Ħbieb tal-Vittmi tat-Terroriżmu) immexxi mill-Afganistan u minn Spanja jew l-organizzazzjoni tal-Kungress globali tal-Vittmi tat-Terroriżmu mill-Uffiċċju tan-NU għall-Ġlieda kontra t-Terroriżmu u minn Spanja.

Barra minn hekk, l-UE se tippromwovi aktar l-istandards tal-UE dwar id-drittijiet tal-vittmi (inklużi d-drittijiet tal-UE għall-vittmi tat-terroriżmu, il-vittmi tal-kriminalità organizzata, il-vittmi tar-reati ambjentali u d-drittijiet tal-vittmi tal-UE b’mod ġenerali) fl-ambitu tal-programmi l-ġodda li se jiġu żviluppati fil-qafas finanzjarju pluriennali l-ġdid (2021-2027). Fil-kuntest tan-negozjati ta’ adeżjoni u tal-Proċess ta’ Stabbilizzazzjoni u ta’ Assoċjazzjoni, l-UE se tkompli taħdem mill-qrib mal-pajjiżi kandidati u mal-pajjiżi kandidati potenzjali biex issaħħaħ id-drittijiet tal-vittmi.

L-UE se tiffoka wkoll fuq l-iżgurar tal-aħjar aċċess għall-ġustizzja għaċ-ċittadini tal-UE li jisfgħu vittmi f’pajjiżi terzi. Dan jirrikjedi kuntatt u kooperazzjoni aktar mill-qrib bejn l-awtoritajiet u l-organizzazzjonijiet ta’ appoġġ ta’ pajjiżi terzi u l-awtoritajiet konsulari u l-organizzazzjonijiet ta’ appoġġ tal-Istati Membri tal-UE. L-Unjoni Ewropea, permezz tar-Rappreżentant Għoli tagħha għall-Politika Barranija u s-Sigurtà, se tinkoraġġixxi u tiffaċilita tali kooperazzjoni sabiex ittejjeb l-appoġġ u l-protezzjoni għaċ-ċittadini tal-UE li jisfgħu vittmi f’pajjiżi terzi.